Priekšlikums PADOMES REGULA par zvejas iespēju iedalīšanu atbilstīgi Eiropas Savienības un Mauritānijas Islāma Republikas noslēgtajam protokolam, kurā noteiktas zvejas iespējas un finansiālais ieguldījums, kas paredzēts starp abām pusēm spēkā esošajā Partnerattiecību nolīgumā zivsaimniecības nozarē, un par grozījumiem Regulā (EK) Nr. 1801/2006 /* COM/2012/0547 final - 2012/0259 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Pamatojoties uz attiecīgo Padomes pilnvarojumu, Eiropas Komisija risināja sarunas ar Mauritānijas Islāma Republiku, lai atjaunotu protokolu, kas pievienots Partnerattiecību nolīgumam zivsaimniecības nozarē starp Eiropas Kopienu un Mauritānijas Islāma Republiku. Šīm sarunām noslēdzoties, 2012. gada 26. jūlijā tika parafēts jauns protokols. Jaunais protokols attiecas uz 2 gadu ilgu laikposmu, kas sākas ar tā parakstīšanas dienu. Nolīguma protokola galvenais mērķis ir piešķirt zvejas iespējas Eiropas Savienības kuģiem Mauritānijas ūdeņos saskaņā ar pieejamo pārpalikumu. Komisija cita starpā pamatojās uz atzinumu, ko sagatavojusi saskaņā ar šo nolīgumu izveidotā Zinātniskā komiteja. Vispārējais mērķis ir pastiprināt Eiropas Savienības un Mauritānijas Islāma Republikas sadarbību, lai izveidotu tādas partnerattiecības, kurās abu pušu interesēs ir izstrādāt ilgtspējīgu zivsaimniecības politiku un nodrošināt zvejas resursu atbildīgu izmantošanu Mauritānijas zvejas zonā. Konkrētāk, šajā protokolā ir paredzētas ikgadējās zvejas iespējas šādās kategorijās: – 5000 tonnas vēžveidīgo (izņemot langustus un krabjus) zvejas kuģiem; – 4000 tonnas melnā heka zvejas traleriem (izņemot saldētājtralerus) un kuģiem zvejai ar grunts āķu jedām; – 2500 tonnas bentisko sugu (izņemot melno heku) zvejas kuģiem, kas nezvejo ar trali; – 200 tonnas krabju; – 22 tunzivju seineri; – 22 kuģi tunzivju zvejai ar makšķerēm vai kuģi zvejai ar dreifējošām āķu jedām; – 300 000 tonnas pelaģiskās zvejas saldētājtraleriem; – 15 000 tonnas pelaģiskās zvejas kuģiem, kas nav saldētājtraleri (atvilkt no pelaģiskās zvejas saldētājtraleriem paredzētā apjoma). Ir jānosaka šo zvejas iespēju iedalījums dalībvalstīm. Pamatojoties uz iepriekšminēto, Komisija ierosina Padomei pieņemt šo regulu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Uzsākot sarunas, ar ieinteresētajām personām notika apspriedes Tāljūras flotes reģionālajā konsultatīvajā padomē, kurā pulcējas zivsaimniecības nozares un vides un attīstības NVO pārstāvji. Tehnisko sanāksmju laikā notikušas apspriedes arī ar dalībvalstu ekspertiem. Šajās apspriedēs secināts, ka zivsaimniecības protokolu ar Mauritāniju ir lietderīgi saglabāt. 3. PRIEKŠLIKUMA JURIDISKIE ASPEKTI Jaunais partnerattiecību nolīguma protokols ir paziņots Padomei tā parakstīšanas apstiprināšanai un provizoriskai piemērošanai. Tas tāpat ir paziņots Padomei un Parlamentam, lai to noslēgtu. 2012/0259 (NLE) Priekšlikums PADOMES REGULA par zvejas iespēju iedalīšanu atbilstīgi Eiropas Savienības un Mauritānijas Islāma Republikas noslēgtajam protokolam, kurā noteiktas zvejas iespējas un finansiālais ieguldījums, kas paredzēts starp abām pusēm spēkā esošajā Partnerattiecību nolīgumā zivsaimniecības nozarē, un par grozījumiem Regulā (EK) Nr. 1801/2006 EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 3. punktu, ņemot vērā Eiropas Komisijas priekšlikumu, tā kā: (1) Padome 2006. gada 30. novembrī pieņēma Regulu (EK) Nr. 1801/2006, lai noslēgtu Partnerattiecību nolīgumu zivsaimniecības nozarē starp Eiropas Kopienu un Mauritānijas Islāma Republiku[1]. (2) Jauns protokols, kas pievienots partnerattiecību nolīgumam, tika parafēts 2012. gada 26. jūlijā (turpmāk „jaunais protokols”). Jaunais protokols Savienības kuģiem piešķir zvejas iespējas ūdeņos, kas attiecībā uz zveju ir Mauritānijas jurisdikcijā. (3) Padome [..] ir pieņēmusi Lēmumu Nr. …/2012/ES[2] par jaunā protokola parakstīšanu un provizorisku piemērošanu. (4) Ir jānosaka zvejas iespēju iedalīšanas kārtība dalībvalstīm jaunā protokola piemērošanas laikā. (5) Saskaņā ar 10. panta 1. punktu Padomes 2008. gada 29. septembra Regulā (EK) Nr. 1006/2008 par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem[3], ja konstatē, ka nav pilnībā izmantotas Savienībai saskaņā ar jauno protokolu iedalītās zvejas iespējas, Komisija informē attiecīgās dalībvalstis. Atbildes nesniegšanu termiņā, ko nosaka Padome, uzskata par apstiprinājumu tam, ka attiecīgās dalībvalsts kuģi norādītajā laikposmā pilnībā neizmanto tiem pieejamās zvejas iespējas. Būtu jānosaka šis termiņš. (6) Ievērojot to, ka iepriekšējā spēkā esošā protokola darbības termiņš beidzas 2012. gada 31. jūlijā, šī regula būtu jāpiemēro no jaunā protokola parakstīšanas dienas, IR PIEŅĒMUSI ŠO REGULU. 1. pants Zvejas iespējas atbilstīgi protokolam (turpmāk „protokols”), kurš saskaņots starp Eiropas Savienību un Mauritānijas Islāma Republiku un kurā noteiktas zvejas iespējas un finansiālais ieguldījums, kas paredzēts starp abām pusēm spēkā esošajā Partnerattiecību nolīgumā zivsaimniecības nozarē, ņemot vērā faktisko nozveju no 2008. līdz 2012. gadam, dalībvalstīm tiek iedalītas šādi: (a) 1. kategorija – vēžveidīgo (izņemot langustus un krabjus) zvejas kuģi (maksimālais kuģu skaits: 36) Spānija || 4150 tonnas Itālija || 600 tonnas Portugāle || 250 tonnas (b) 2. kategorija – melnā heka zvejas traleri (izņemot saldētājtralerus) un kuģi zvejai ar grunts āķu jedām (maksimālais kuģu skaits: 11) Spānija || 4000 tonnas (c) 3. kategorija – bentisko sugu (izņemot melno heku) zvejas kuģi, kas nezvejo ar trali (maksimālais kuģu skaits: 9) Spānija 2500 tonnas (d) 4. kategorija – krabju zvejas kuģi Spānija 200 tonnas (e) 5. kategorija – tunzivju seineri Spānija 17 licences Francija 5 licences (f) 6. kategorija – kuģi tunzivju zvejai ar makšķerēm un kuģi zvejai ar dreifējošām āķu jedām Spānija 18 licences Francija 4 licences (g) 7. kategorija – pelaģiskās zvejas saldētājtraleri (maksimālais kuģu skaits: 19; neizmantošanas gadījumā 8. kategorijai var pievienot ne vairāk kā divus kuģus) Vācija 28 500 tonnas Francija 2850 tonnas Latvija 68 400 tonnas Lietuva 71 250 tonnas Nīderlande 76 950 tonnas Polija 28 500 tonnas Apvienotā Karaliste 8550 tonnas (h) 8. kategorija – pelaģiskās zvejas kuģi, kas nav saldētājtraleri (maksimālais kuģu skaits: 2; neizmantošanas gadījumā tos var pārcelt uz 8. kategoriju) Īrija 15 000 tonnas, neizmantošanas gadījumā tās var pārcelt uz 7. kategoriju atbilstīgi minētās kategorijas iespēju iedalījumam) 1. Regulu (EK) Nr. 1006/2008 piemēro, neskarot Partnerattiecību nolīgumu zivsaimniecības nozarē starp Eiropas Kopienu un Mauritānijas Islāma Republiku. 2. Ja ar 1. punktā minēto dalībvalstu iesniegtajiem zvejas atļauju prasījumiem protokolā paredzētās zvejas iespējas netiek apgūtas pilnībā, Komisija var izskatīt jebkuras citas dalībvalsts iesniegtus atļaujas prasījumus saskaņā ar Regulas (EK) Nr. 1006/2008 10. pantu. 3. Regulas (EK) Nr. 1006/2008 10. panta 1. punktā minētais termiņš, kādā dalībvalstīm ir jāapstiprina, ka tās pilnībā neizmanto saskaņā ar nolīgumu piešķirtās zvejas iespējas, ir desmit darbdienas no dienas, kad Komisija tām paziņo šo informāciju. 2. pants Regulu (EK) Nr. 1801/2006 groza šādi: 1. regulas 2. pantu atceļ. 3. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no jaunā protokola parakstīšanas dienas. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] OV L 343, 8.12.2006. [2] OV C...* [3] OV L 286, 29.10.2008., 33. lpp.